****

 **KOMITETI I PAKICAVE KOMBËTARE**

**ANEKS 1**

**UDHËZUESI I THIRRJES SË DYTË PËR MBËSHTETJE FINANCIARE ME FONDE PUBLIKE PËR PROJEKT-PROPOZIME PËR VITIN 2025**

Komiteti për Pakicat Kombëtare hap thirrjen për projekt-propozime e cila synon të mbështesë financiarisht me fonde publike projekt-propozime të paraqitura nga organizatat e shoqërisë civile,(të cilat janë të regjistruara sipas ligjit, ushtrojnë veprimtari sipas objektit të përcaktuar në statutin e tyre dhe disponojnë NIPT); si dhe persona fizikë të regjistruar në QKB; që kanë në objektin e ushtrimit të aktivitetit mbrojtjen, promovimin mbështetjen e të drejtave të pakicave kombëtare (pra subjektet përfituese të granteve do të jenë Organizatat e shoqërisë civile/personat fizikë që i përkasin vetëm një pakice kombëtare dhe që kanë si objekt aktiviteti mbrojtjen dhe promovimin e identitetit kulturor, etnik, gjuhësor dhe tradicional të pakicave kombëtare)

Qëllimi i këtij udhëzuesi është të ofrojë udhëzime të qarta dhe koncize për të gjithë aplikantët e interesuar në procesin e përgatitjes dhe dorëzimit të projekt propozimeve në kuadër të Thirrjes së dytë për projekt-propozime për vitin 2025 të KPK nën moton:

***“Diversiteti na bashkon: Ruajmë traditat dhe zakonet, ndërtojmë të ardhmen” (Thirrja II)***

1. **QËLLIMI I PËRGJITHSHËM I THIRRJES PUBLIKE PËR PROJEKT PROPOZIME DHE PRIORITETET**

**Komiteti për Pakicat Kombëtare** në mbështetje të ligjit Nr. 96/2017 “Për mbrojtjen e pakicave kombëtare në Republikën e Shqipërisë”, Analizës së Nevojave në kuadër të VKM-së Nr.769 datë 15.12.2021 për “Kriteret e mbështetjes së nismave dhe projekteve që synojnë mbrojtjen e të drejtave të pakicave kombëtare, dhe kriteret e përzgjedhjes për financimin dhe administrimin e fondit për pakicat kombëtare”, Programit Vjetor 2025 “Për pjesëmarrje në procedurë konkurrimi për financim me grante”si dhe në funksion të zbatimit të Planit Strategjik për Zhvillimin Institucional të Komitetit për Pakicat Kombëtare 2023-2026, do të mbështesë projekt-propozime të paraqitura nga organizatat e shoqërisë civile dhe personat fizikë që kanë në objektin e ushtrimit të aktivitetit mbrojtjen, promovimin mbështetjen e të drejtave të pakicave kombëtare dhe kontribuojnë në ruajtjen dhe promovimin e identitetit kulturor, etnik, gjuhësor dhe tradicional të pakicave kombëtare brenda territorit të Republikës së Shqipërisë dhe përmbushin objektivat dhe qëllimet e institucionit.

1. **PRIORITETET E THIRRJES SË DYTË PËR MBËSHTETJE FINANCIARE TË PROJEKT-PROPOZIMEVE PËR VITIN 2025:**

Prioriteti 1: Ruajtja dhe promovimi i veshjeve tradicionale të pakicave kombëtare

Prioriteti 2: Promovimi i kulinarisë së pakicave kombëtare: Ruajtja e traditave përmes shijes

Prioriteti 3: Botime në fushën e krijimtarisë letrare, historike, kulturore në gjuhën përkatëse të pakicave kombëtare

**PËRMBAJTJA E SECILIT PRIORITET**

**Prioriteti 1:** Ruajtja dhe promovimi i veshjeve tradicionale të pakicave kombëtare

**Synimi:** Prodhimi, ekspozimi dhe dokumentimi i veshjeve tradicionale për çdo pakicë kombëtare për të forcuar dhe ruajtur identitetin e tyre kulturor.

Komiteti për Pakicat Kombëtare do të mbështesë projekte propozime të cilat bazohen në veprimtari dhe organizime të tilla si:

* Prodhimi, ekspozimi dhe dokumentimi i veshjeve tradicionale për të gjitha pakicat kombëtare, duke synuar autenticitetin e tyre sipas vendbanimeve përkatëse.
* Organizimi i ekspozitave në lidhje me historikun e veshjeve tradicionale për të prezantuar diversitetin kulturor dhe për të rritur ndërgjegjësimin mbi vlerën e tyre historike.
* Përgatitja e një broshure që dokumenton veshjet tradicionale së bashku me një historik të shkurtër dhe përdorimin e tyre në jetën e përditshme, në raste ceremoniale,etj.
* Realizimi i kostumeve tradicionale në formatin e kukullave në miniaturë.
* Edukimi mbi vlerat historike dhe kulturore të veshjeve tradicionale nëpërmjet krijimit të këndeve kulturore në shkollat e minoritetit me qëllim ruajtjen dhe transmetimin kësaj pasurie kulturore tek brezi i ri.

**C’farë duhet të kenë parasysh aplikantët për aplikimin e prioritet 1:**

Skicat dhe përshkrimi i veshjeve:

 • Skica me ngjyra të çdo veshjeje tradicionale, duke përfshirë elementet përbërëse (kësula, shalli, jeleku, këpucët etj.).

 • Përshkrim historik i secilës veshje, duke theksuar:

 • Zonën ku është përdorur historikisht.

 • Përdorimin e saj në evente dhe ceremoni kulturore.

 • Grupet që e kanë veshur (gra, burra, fëmijë).

Dokumentacion mbi prodhimin e veshjeve:

 • CV e prodhuesit të veshjeve (përvojë e dokumentuar në krijimin e veshjeve tradicionale)**,** Nr. e NIPTIT të tij; adresën e tij.

E rëndësishme:

Pas përfundimit të projektit kërkohet:

- Kontrata e organizatës/personit fizik aplikues me subjektin që do të merret me prodhimin e veshjeve karakteristike.

 -Vënia në dispozicion nëpërmjet foto/video-ve procesi i qepjes së veshjeve.

- Dorëzimi i kostumeve tradicionale në formatin e kukullave në miniaturë.

- Veshjet dhe të gjithë artikujt do të dorëzohen pranë institucionit për t’u përdorur për promovim të mëtejshëm.

Në përfundim të realizimit të secilit projekt këto veshje për cdo pakicë kombëtare duhet të shoqërohen me një broshurë/fletëpalosje (një përshkrimin dhe historik i shkurtër i secilës veshje sipas krahinës).

-Në këtë prioritet nuk do të përfshihet prodhimi i veshjeve tradicionale për pakicat kombëtare të cilat janë financuar nga Thirrja e parë e KPK-së për vitin 2025.

**Prioriteti 2:** Promovimi i kulinarisë së pakicave kombëtare: Ruajtja e traditave përmes shijes.

**Synimi:** Ky prioritet ka për qëllim të nxjerrë në pah dhe të promovojë trashëgiminë kulinare të pakicave kombëtare nëpërmjet një qasjeje artistike dhe kulturore:

Komiteti për Pakicat Kombëtare do të mbështesë projekte propozime të cilat bazohen në veprimtari dhe organizime të tilla si:

* Demonstrim 2 ditor gatimesh tradicionale ku gratë e pakicave kombëtare do të përgatisin ushqimet në kushte reale gatimi, duke prezantuar teknikat dhe recetat autentike që trashëgohen brez pas brezi.
* Çdo pakicë të ketë një stendë ku prezanton gatimet e saj autentike. Kjo do të jetë një mundësi për vizitorët dhe të ftuarit të shijojnë dhe të njohin diversitetin e kulinarisë.
* Tryezë e rrumbullakët mbi Identitetin Kulinar dhe Trashëgiminë Kulturore – Diskutime me studiues, historianë dhe përfaqësues të pakicave mbi rolin e kulinarisë në ruajtjen e identitetit.
* Ekspozita “Trashëgimia e Shijes” – Një hapësirë ku prezantohen pajisjet/enët tradicionale të përdorura në gatim, bashkë me ilustrime dhe fotografi nga kuzhina tradicionale e secilës pakicë.
* Publikimi i broshurës mbi Trashëgiminë Kulinare – Përmbledhje e recetave, historive dhe momenteve kryesore të eventit për të siguruar një dokumentim të qëndrueshëm të kësaj pasurie kulturore.

E rëndësishme:

* Pas përfundimit të projektit kërkohet:
* Dorëzimi i broshurave/Foto-ve/CD-ve pranë institucionit për t’u përdorur për promovimin e mëtejshëm.

**Projektet që promovojnë bashkëpunimin mes sa më shumë pakicave kombëtare do të kenë prioritet, duke synuar të shpalosin vlerat e diversitetit kulturor dhe bashkëjetesës harmonike në shoqërinë shqiptare*.***

**Prioriteti 3:** Botime në fushën e krijimtarisë letrare, historike, kulturore në gjuhën përkatëse të pakicave kombëtare

**Synimi**: Objektivi kryesor i/**e krijimtarisë letrare, historike, kulturore**  është botimi i veprave ku dallohet një/disa tipar/e i/të veçantë të kulturës së pakicave (gjuha, traditat, historia, kultura etj). Synimi është krijimi i një vlere të shtuar që do nxisë tek brezi i ri dëshirën për njohjen, ruajtjen dhe promovimin e këtyre vlerave të trashëguara nga të parët tanë në shekuj.

Komiteti për Pakicat Kombëtare do të mbështesë projekte propozime të cilat bazohen në veprimtari dhe organizime të tilla si:

* Projekte kërkimore mbi evoluimin e kulturës së pakicave dhe ndikimin e saj në shoqërinë shqiptare.
* Botimi i veprave letrare, historike, kulturore në gjuhën e pakicave kombëtare.
* Organizimi i një tryeze të rrumbullakët rreth botimeve te cilat promovojnë identitetin etnik, gjuhësor,historik,kulturor të pakicave.
* Krijimi i këndeve kulturore me botimet e realizuara në shkollat e pakicave kombëtare.

**Cfarë duhet të kenë parasysh aplikantët për aplikimin e Prioritetit 3:**

* Të dorëzohet një draft punim (minimumi 5 faqe), në gjuhën përkatëse të pakicës kombëtare.
* Përshkrimin e veprës dhe CV e autorit – Një tekst i shkurtër që shpjegon përmbajtjen e botimit dhe një jetëshkrim rreth autorit.
* Detaje teknike të botimit –Specifikimet e kushteve të botimit nga shtëpia botuese
	+ Numri minimal i faqeve: 30 faqe
* Informacion për shtëpinë botuese – Një ofertë konkrete nga shtëpia botuese me të cilën do të bashkëpunojnë si dhe një CV.
* Për projekte që përfshijnë përkthim, aplikanti duhet të paraqesë një përmbledhje/koncept të përkthyer të veprës në gjuhën përkatëse të pakicës ose në gjuhën shqipe si dhe CV-në e përkthyesit.

 E rëndësishme:

 Pas përfundimit të projektit kërkohet:

* Kontrata e organizatës/personit fizik aplikues me autorin që do të merret me shkrimin e veprës letrare.
* Dorëzimi i kopjeve të botimit pranë institucionit për t’u përdorur për promovimin e mëtejshëm.
* 1 kopje digjitale (PDF) e botimit, dërguar në email:info@pakicatkombetare.gov.al
1. **FONDET (GRANTET) QË JANË NË DISPOZICION PËR PROJEKTET**

Fondi i Pakicave Kombëtare në total për thirrjen e dytë është 6.000.000 (gjashtë milion) lekë sipas Ligjit Nr.115/2024 “Për buxhetin e vitit 2025”, për 3 prioritete në total. Shumat përkatëse që do të ndahen si pjesë e kësaj thirrje publike për secilin prioritet do të jetë:

**Prioriteti 1**

shuma minimale: 300.000 Lekë

shuma maksimale: 2.000.000 Lekë.

**Prioriteti 2**

shuma minimale: 300.000 Lekë

shuma maksimale: 2.000.000 Lekë.

**Prioriteti 3**

shuma minimale: 300.000 Lekë

shuma maksimale: 2.000.000 Lekë.

1. **KUSH MUND TË APLIKOJË?**

Pjesëmarrja në këtë thirrje publike është e hapur dhe e barabartë për të gjithë Organizatat e shoqërisë civile në mënyrë individuale ose në partneritet me organizata dhe/ose institucione të tjera si dhe personat fizikë që i përkasin vetëm një pakice kombëtare dhe që kanë si objekt aktiviteti mbrojtjen dhe promovimin e identitetit kulturor, etnik, gjuhësor dhe tradicional të pakicave kombëtare dhe kontribuojnë në ruajtjen dhe promovimin e identitetit kulturor, etnik, gjuhësor dhe tradicional të pakicave kombëtare dhe që janë të regjistruar në territorin e Republikës së Shqipërisë.

**Nuk do të kualifikohen ata aplikantë të cilët:**

* Janë subjekt i c’do lloj konflikti të interesit, sikurse parashikuar në dispozitat e Ligjit nr. 9367, datë 7.4.2005, i ndryshuar “***Për parandalimin e konfliktit të interesave në ushtrimin e funksioneve publike***”;
* Organizata të shoqërisë civile dhe personi fizik, nuk mund të kenë të njëjtin administrator. Pra një person që ushtron funksionin e administratorit në një organizatë të shoqërisë civile nuk mund të paraqes aplikim edhe si person fizik. Do të panohet vetëm 1 aplikim.
* Nuk kanë dorëzuar të gjitha dokumentet e nevojshme të kërkuara sipas këtij Udhëzuesi.
1. **AFATET KOHORE DHE PERIUDHA E REALIZIMIT**

 Thirrja do të qëndrojë e hapur : **Nga data 23 prill deri në datën 6 qershor 2025**

 Periudha e realizimit të projekteve: Qershor - Dhjetor 2025

1. **VENDI I ZBATIMIT**

Projekt-propozimet e paraqitura gjatë kësaj Thirrjeje duhet të zbatohen ekskluzivisht në territorin e Republikës së Shqipërisë.

1. **TIPOLOGJIA/LLOJET E AKTIVITETEVE QË FINANCOHEN**

***Aktivitetet e renditura më poshtë duhet te jenë në përputhje me qëllimin e thirrjes dhe duhet të kënë tipologji të tillë që mund të zhvillohen:***

* Veprimtari të cilat përcjellin vlerat e trashëgimisë kulturore të tilla si:veshjet tradicionale të pakicave kombëtare, ekspozita (veshje, pikture, fotografi, etj), shfaqjeve artistike, muzika, vallja dhe kënga, rituale dhe festa, etj të pakicave kombëtare.
* Veprimtari ku promovohen dhe mbështeten artistët e rinj të pakicave kombëtare.
* Publikime në kuadrin e promovimit të artit dhe trashëgimisë të pakicave kombëtare të tilla si studime mbi një karakteristikë/veçori/tipar të pakicave kombëtare, albume artistike, albume fotografike, mbi trashëgiminë kulturore, etj.
* Zhvillimi i programeve kulturore të pakicave në kuadër të ruajtjes dhe promovimit të trashëgimisë kulturore dhe duke ruajtur dhe promovuar këto kultura të ndryshme tek brezat e rinj.
* Festivale, shfaqe të artit skenik bashkëkohor, të arteve pamore;
* Ekspozita/aktivitete kulturore në ambiente të hapura publike.
1. **TIPOLOGJIA/LLOJET E VEPRIMTARIVE QË NUK FINANCOHEN**
* Projekte në përkrahje të organizatave, organizimeve politike apo aktiviteteve të jashtëligjshme;
* Fonde për mbulim defiçiti apo për shpenzime kapitale;
* Subvencionim i shpenzimeve financiare të organizimeve të tjera;
* Fonde për blerje toke, godine, zyre;
* Financim retroaktiv për projekte që janë në zbatim apo të përfunduara;
* Projekte jashtë zonës së mbulimit të projektit në fjalë;
* Blerje pajisjesh (përveç rastet kur ato janë të nevojshme për zbatimin e projektit dhe nuk

kalojnë më shumë se 25 % të buxhetit të kërkuar (në raste të tilla pajisjet mbeten pronë e

Komitetit për Pakicat Kombëtare, deri në momentin kur i dhurohen subjektit);

* Projekte jashtë zonës së mbulimit të projektit në fjalë;
* Financim retroaktiv për projekte që janë në zbatim apo të përfunduara;
* Projektet për përfitime ekskluzive të individëve;
* Bursat individuale për studime apo kurse trajnimi
* Sponsorizimet individuale për pjesëmarrje në seminare, konferenca, kongrese
1. **BASHKËFINANCUES**

Aplikantët duhet të deklarojnë bashkëfinancuesit e projekt-propozimit, në rast se kanë të tillë ose planin si parashikojnë të mbështesin në tërësi projektin krahas kontributit të pritshëm nga Komiteti për Pakicat Kombëtare.

1. **DOKUMENTACIONI I NEVOJSHËM PËR TË APLIKUAR**

***Dokumentacioni i përgjithshëm administrativ***

* **Dokumentet e Kërkuara për Organizatat e Shoqërisë Civile**
1. Kopje e Statutit/Vendimit të Gjykatës të Organizatës;
2. Dokumenti i regjistrimit në organin tatimor (NIPT) si dhe të kenë status aktiv;
3. CV/portofol i organizatës;
4. CV-të e anëtarëve të grupit të punës, përgjegjës për zbatimin e projektit;
5. Vërtetim nga Drejtoria e Tatim-Taksave që organizata nuk ka detyrime të pashlyera për sa i përket kontributeve për sigurimet shoqërore, sigurimet shëndetësore dhe tatim-taksat;
6. Vërtetim nga Prokuroria që administratori i organizatës/personi përgjegjës nuk është në ndjekje penale dhe vërtetim nga Gjykata që nuk është në gjykim për vepër penale;
7. Vërtetim i llogarisë bankare të organizatës në ALL (lekë), të lëshuar me vulë origjinale nga banka.
8. Kopje e Pasqyrave financiare për vitin 2024, të firmosur nga një kontabilist i miratuar ose financieri zyrtar i organizatës sipas kritereve ligjore në fuqi, përveç rasteve nëse organizata është themeluar përgjatë këtij viti.
* **Dokumentet e kërkuara për persona fizikë**
1. Kopje e dokumentit të regjistrimit në organin tatimor (NIPT)
2. Ekstrakti i lëshuar nga QKB ku të kenë në objektin e ushtrimit te aktivitetit mbrojtjen, promovimin, mbështetjen e të drejtave të pakicave kombëtare si dhe të kenë status aktiv.
3. CV/portofol i personit fizik.
4. CV-të e personit fizik/Grupit të Punës që do të angazhohet në projekt.
5. Vërtetim nga Drejtoria e Tatim-Taksave që personi fizik nuk ka detyrime të pashlyera për sa i përket kontributeve për sigurimet shoqërore, sigurimet shëndetësore dhe tatim-taksat;
6. Vërtetim nga Prokuroria që personi fizik nuk është në ndjekje penale dhe vërtetim nga Gjykata që nuk është në gjykim për vepër penale;
7. Vërtetim i llogarisë bankare të aplikantit në ALL (lekë), të lëshuar me vulë origjinale nga banka.
8. Kopje e Pasqyrave financiare për vitin 2024, të firmosur nga një kontabilist i miratuar ose financieri zyrtar i subjektit sipas kritereve ligjore në fuqi.

*Të gjitha dokumentet e kërkuara duhet të jenë të përditësuara, jo më vonë se 3 muaj nga afati i aplikimit.*

***Dokumentat e veçanta pë aplikimin:***

1. Udhëzuesi dhe Prioritetet për Thirrjen 2025 (kliko për ta shkarkuar)
2. Formulari-i-Aplikimit-2025 (Aneksi 2 - kliko për ta shkarkuar)
3. Formulari-i-Projekt-Buxhetit-2025 (Aneksi 3 - kliko për ta shkarkuar)
4. Formulari-i-Aktiviteteve-2025 (Aneksi 4 - kliko për ta shkarkuar)
5. Deklarata-e-Financimit-të-Dyfishtë\_2025 (Aneksi-5 - kliko për ta shkarkuar)
6. Deklarata-e-Konfliktit-te-Interesit (Aneksi 6 - kliko për ta shkarkuar)
7. Deklarata-e-te-Drejtës-së-Autorit\_2025 (Aneksi 7 - kliko për ta shkarkuar)
8. Lista-e-Dokumenteve\_2025 (Aneksi 8 - kliko për ta shkarkuar)
9. **MËNYRA E APLIKIMIT**

Aplikimet e plotësuara (me të gjithë dokumentet mbështetëse) duhet të dorëzohen **deri në datën 6 qershor 2025 ora 14:00** (një) kopje fizike dhe 1 (një) kopje elektronike në adresën e email-it info@pakicatkombetare.gov.al.

**Adresa:**

Komiteti për Pakicat Kombëtare

Rruga e “Durrësit”, (ish godina e Ministrisë së Mjedisit) Nr. 27 kati 3 Tiranë, Shqipëri

Sugjerojmë të gjithë palët e interesuara të shmangin dorëzimin në momentin e fundit dhe çdo dorëzim pas afatit të caktuar nuk do të trajtohet nga komisioni vlerësues.

1. **VËMENDJE:**
* Komiteti do të mbështesë financiarisht me fonde publike projekt-propozime të paraqitura vetëm nga organizatat e shoqërisë civile,(të cilat janë të regjistruara sipas ligjit, ushtrojnë veprimtari sipas objektit të përcaktuar në statutin e tyre dhe disponojnë NIPT); si dhe persona fizikë të regjistruar në QKB për mbështetje në kërkime, studime dhe lloje të tjera mbështetjeje individuale që kontribuojnë në ruajtjen dhe promovimin e identitetit kulturor, etnik, gjuhësor dhe tradicional të pakicave kombëtare në Shqipëri.
* Një subjekt nuk mund të paraqesë më shumë se një propozim në thirrjen e vitit 2025.
* Një projekt duhet të jetë vetëm për një nga prioritetet.
* Aplikantët duhet të plotësojë kushtet e përgjithshme të pranimit të caktuara në VKM-në Nr.769 datë 15.12.2021 “Për Fondin e Pakicave Kombëtare”.
* Në rast se gjatë zbatimit të projektit, vërtetohet se ka patur paraqitje të dokumentacionit të rremë, Komiteti për Pakicat Kombëtare do të kërkojë kthimin e plotë të shumës së akorduar.
* Aplikanti ka për detyrë të aplikojë objektivat, prioritetet dhe garancitë e vizibilitetit në përputhje me rregullat e komunikimit dhe të vizibilitetit të Komitetit të Pakicave Kombëtare.
1. **NJOFTIMI PËR REZULTATET DHE MUNDËSIA PËR ANKIMIM**

Aplikantët do të njoftohen me shkrim për vendimin e komisionit vlerësues në lidhje me aplikimin e dorëzuar. Një aplikant që beson se është vlerësuar negativisht si rezultat i ndonjë gabimi apo parregullsie gjatë procesit të vlerësimit mund të bëjë ankimim brenda 3 (tre) ditëve (ditë pune) nga dita që ka marrë njoftim për refuzim. Ankesat do të shqyrtohen dhe përgjigja do të kthehet brenda 5 ditëve (ditë pune) që nga paraqitja me shkrim e ankimimit.

1. **NJOFTIMI I VENDIMIT TË AUTORITETIT KONTRAKTUES**

Aplikantët do të informohen përmes postës elektronike për vendimin e Autoritetit Kontraktues në lidhje me aplikimin e tyre dhe, nëse refuzohet, arsyet e vendimit negativ do të paraqiten në përputhje me rrethanat. Pas marrjes së vendimit për miratimin e mbështetjes financiare me fonde publike, përfituesit projekti i të cilit është miratuar i ofrohet kontrata për zbatimin e projektit.

Komiteti për Pakicat Kombëtare rezervon të drejtën të mos i alokoj të gjitha fondet që ka në dispozicion në rast se projekt-propozimet e paraqitura nuk i plotësojnë kriterert e përcaktuara.